Tiszaszőlős Községi Önkormányzat Polgármestere

5244 Tiszaszőlős, Fő út 21.

Tel: 59/511-408 e-mail: postmaster@phszolos.t-online.hu

**ELŐTERJESZTÉS**

Közterületek elnevezésének megváltoztatására.

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (3) bekezdése szerint felhatalmazást kap a települési, a fővárosban a fővárosi önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.

A Mötv. 13. § (1) bekezdésének 3. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladat különösen a közterületek, valamint az önkormányzat tulajdonában álló közintézmény elnevezése.

Fentiekre tekintettel a Mötv. a helyi önkormányzat feladataként jelöli meg, hogy a településen lévő közterületeket, valamint az önkormányzat tulajdonában álló közintézményeket elnevezze. A közterületek elnevezésének, átnevezésének, valamint a házszám-megállapításnak a szabályait a Mötv. nem részletezi, az erre vonatkozó szabályozás megalkotására felhatalmazást adott a települési önkormányzatnak.

Tiszaszőlős községben a közterületek elnevezéséről és a házszám-megállapítás szabályairól alkotott 14/2014.(XII.23.) számú önkormányzati rendelet szabályozza a közterületek elnevezését, átnevezését, valamint a házszámozás rendjét.

A közterület, illetve közintézmény nevekkel kapcsolatban a Mötv. 13. § (2) bekezdése korlátozást tartalmaz, mely szerint a 13. § (1) bekezdés 3. pontjában meghatározott közterület, illetve közintézmény nem viselheti

*a)* olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy

*b)* olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

A Mötv. 13. § (3) bekezdése szerint, ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását. Tiszaszőlős Községi Önkormányzat Képviselő-testülete 12/2013.(III.05.) számú határozatával kérte a Magyar Tudományos Akadémia állásfoglalását az alábbi elnevezések törvényi megfelelőségére.

1. Alkotmány út
2. Bajcsy-Zsilinszky út
3. Felszabadulás út
4. Lenin út
5. Ságvári Endre út
6. Sallai út

Az ezt követő időszakban az új közös hivatali szervezet létrehozása – jelentős létszámcsökkentés és feladat-átcsoportosítások - és kialakítása miatt a közterületek átnevezésének előkészítése megszakadt, majd 2013. év végétől 2014. év végéig a választások kitűzése és lebonyolítása miatt nem volt jogszabályi lehetőség az elnevezések megváltoztatására, 2015. első hónapjai továbbra is létszámcsökkenéssel és határidős feladat-átadás átvételi dömpingfeladatokkal teltek.

Tiszaszőlős községben a közterületek elnevezéséről és a házszám-megállapítás szabályairól alkotott 14/2014.(XII.23.) számú önkormányzati rendelet szabályozza a közterületek elnevezését, átnevezését, valamint a házszámozás rendjét.

Tiszaszőlős község címnyilvántartása alapján a településen jelenleg az alábbi elnevezésű közterületek találhatók:

Ady Endre út

Alkotmány út

Alsórét tanya

Árpád fejedelem út

Bajcsy-Zsilinszky út

Bánó tanya

Béke út

Bem apó út

Damjanich út

Deák Ferenc út

Dózsa György út

Dögei Benedek út

Erdészlak

Fehér Imre út

Felszabadulás út

Fő út

Gárdonyi Géza út

Gát út

Gátőrház

Hétvezér út

Hősök tere

Jókai út

József Attila út

Katona József út

Kisfaludy köz

Kossuth Lajos út

Lenin út

Liliom út

Madách út

MÁV vasútállomás

Nagy Jenő tanya

Nyárfás út

Oszkár tanya

Partalja út

Péntek Ferenc út

Petőfi út

Pusztadomaháza tanya

Rákóczi Ferenc út

Ságvári Endre út

Sallai út

Sport út

Szabadság tér

Szarvas Sándor út

Táncsics Mihály út

Tsz. tanyák

Vörösmarty út

Zrínyi Miklós út

Zsák út

**A Tiszaszőlős településen lévő utcanevek közül a :**

**Felszabadulás út**

**Lenin út**

**Ságvári Endre út**

**Sallai út**

**elnevezésénél – figyelemmel a Mötv. 13. § (2) bekezdésének b) pontjára – indokolt és kötelező a névváltoztatás a Magyar Tudományos Akadémia állásfoglalása szerint. Ebben az esetben a névváltoztatást nem mérlegelheti az Önkormányzat, megváltoztatásuk kötelező.**

A Mötv. a helyi önkormányzat feladataként jelöli meg, hogy az illetékességi területén lévő közterületeket, valamint az önkormányzat tulajdonában lévő közintézményeket elnevezze, azonban ennek részletszabályait nem tartalmazza, annak megalkotására a települési önkormányzatot hatalmazta fel.

A Mötv. 13. § (2) bekezdésének b) pontja szerint közterület, illetve közintézmény nevében nem szerepelhet olyan kifejezés vagy olyan szervezet neve, amely a XX. századi önkényuralmi politikai rendszerre közvetlenül utal.

Tekintettel arra, hogy a Felszabadulás, a Lenin, a Ságvári Endre és a Sallai út olyan személyekről és történelmi eseményről szól, melyek a XX. századi önkényuralmi politikai rendszerére közvetlenül utalnak, ezért a közterületek nevének megváltozatása szükséges, így indokolt az átnevezés szabályait megállapító helyi rendelet alkalmazásával az elnevezések megváltoztatása.

A közterületek elnevezéséről és a házszámozás rendjéről szóló önkormányzati rendelet megalkotásának társadalmi, gazdasági, költségvetési hatásai nem voltak. A 14/2014.(XII.23.) rendelet hatályba lépését követően, az abban meghatározottak figyelembevételével kerül sor a Felszabadulás, a Lenin, a Ságvári Endre és a Sallai út átnevezésére.

Az érintett közterületen lakóhellyel rendelkező személyeket, az érintett ingatlantulajdonosokat, az Okmányirodát - Kormányablakot, a rendőrséget, a tűzoltóságot, a mentőket és postát, valamint az illetékes földhivatalt az új utcanév hatályba lépését követően tájékoztatni kell a változásról, illetve az átnevezést rögzíteni kell Tiszaszőlős község címnyilvántartásában.

Az okmányirodai, illetve jegyzői hatáskörbe tartozó eljárások tekintetében a közterület nevének megváltoztatásával érintett lakosok lakcímet igazoló hatósági igazolványának kiadása hivatalból történik illetékmentesen, míg a forgalmi engedélyek cseréje ugyancsak illetékmentes, de ezek cseréjét az ügyfeleknek kérelmezniük kell.

Az igazgatási szolgáltatási díjakról szóló 1996. évi LXXXV. törvény 32/E. § (1) bekezdése szerint az igazgatási szolgáltatási díjat a földhivatali eljárásban annak kell megfizetnie, aki az eljárás lefolytatását kéri, így ha az önkormányzat – aki díjmentes – keresi meg határozatával a földhivatal, a közterületnév változásról szóló határozatával az eljárás lefolytatása érdekében, akkor nem kell az elnevezések változásához díjat fizetnie.

A cégnyilvánosságról, a bírósági cégeljárásról és a végelszámolásról szóló 2006. évi V. törvény 53. § (1) bekezdése kimondja, hogy a változást illeték és közzétételi költségtérítés megfizetése nélkül lehet bejelenteni a cégbíróságnak, ha a változás állami vagy önkormányzati döntés alapján a cég székhelyének, utcanév, illetve házszám változására vonatkozik. A gazdasági társaságok vonatkozásában a címváltozás átvezetése a cégbírósági eljárásokban illetékmentes, azonban 180 napon belül az érintett köteles bejelenteni.

Illetékmentes a vállalkozói igazolványok cseréje és a működési engedélyek módosítása is, mely esetekben az adatváltozások átvezetése kérelemre indul.

A jogosítvány, az útlevél, a személyi igazolvány, az adóazonosítás és a TAJ számot tartalmazó igazolványok adattartalmát nem érinti a közterület-név változása.

Azoknak a személyeknek, akiknek a lakcímét érinti az utcanévváltozás, jelenlegi személyi azonosítót és lakcímet tartalmazó hatósági bizonyítványaikat le kell adni, valamint az Okmányirodában rendezniük kell a címváltozással érintett okmányaikat. Az utcanévváltozás miatti okmánycsere illetékmentes.

Javaslom, hogy a törvényben előírt kötelezettségünk végrehajtása céljából a következő közterület elnevezéseket változtassuk meg.

Régi elnevezés (név) : Új elnevezés (név):

**Felszabadulás út = Fecske út**

**Lenin út = Levendula út**

**Ságvári Endre út = Tisza út**

**Sallai út = Orgona út**

Attól függetlenül, hogy az Mötv. 13. § (2) bekezdésének b) pontja alapján kötelező a régi elnevezés megváltoztatása, javaslom a képviselő-testületnek, hogy a jelen előterjesztésben szereplő közterület elnevezésekről kérjük ki írásban az érintettek véleményét is.

Kérem javaslatom elfogadását.

Tiszaszőlős, 2015. április 8.

 Kerekes András

 polgármester